АНАЛИЗ НА ПРОМЕНИТЕ В НАРЕДБА № 1 ЗА РАБОТНИТЕ ЗАПЛАТИ
ДВ бр. 92 от 27.11.2015 г.

        Актуализираните стойности на минималните основни работни заплати регламентирани в Анекс към КТД от 11.11.2015 г., са отразени в Приложение към чл. 4 от Наредбата.
[bookmark: _GoBack]Други изменения в наредбата:
1. Променя се чл. 4, ал. 2, т. 1. Отпада определянето на по-ниски основни месечни работни заплати от определените за педагогическия персонал по длъжности за учителите притежаващи образователно-квалификационна степен „професионален бакалавър” или приравнените с нея „специалист по....” или с т. н. „полувисше образование”. Нормата влиза в сила от 01.07.2016 г.
2. Промяната на ал. 3, чл. 4 императивно задължава, при определена в индивидуалния трудов договор по-висока норма преподавателска работа, пропорционално на увеличената норма да се увеличи основната индивидуална работната заплата.
Възможностите, които Наредбата дава за заплащане на труда при изпълняване на часове над минималната норма преподавателска работа са две – под формата на лекторски часове и по условията на цитирания по-горе чл. 4, ал. 3. До промяната Наредба 1 даваше възможност за увеличение на индивидуалната основна работна заплата при определена по-висока норма преподавателска работа, но без да определя величината на увеличението. На практика то можеше да бъде символично. Новият текст по аналогия със случая с намалена норма императивно определя, че промяната на възнаграждението в посока нагоре е пропорционална на промяната на нормата преподавателска работа.
3. Промени в чл. 8, определящ видовете допълнителни трудови възнаграждения:
а/ Включени са текстове, договорени и съществуващи до сега в Колективния трудов договор – за водене на задължителната документация и консултиране на родители и на учителите в детска градина; - за работа с деца и ученици със СОП и на учителите в детските градини и училища, провеждащи интегрирано обучение и възпитание.
б/ Нов момент е промяната на ал. 4 в чл. 8 – допълнителното трудово възнаграждение за водене на задължителната документация и консултации на родители и ученици в училищата се полага на класните ръководители на паралелки завършващи средна степен на образование и един месец след приключване на учебните занятия. Това е времето, когато тези класни ръководители са изключително натоварени с работа по документацията.
в/ Прецизирани са текстовете уреждащи процедурата за получаване на допълнителните трудови възнаграждения за водене на задължителната документация и консултации.
4. Следващите промени се отнасят до допълнителното трудово възнаграждение за постигнати резултати от труда (диференцирано заплащане).
Измененията тук са няколко:
а/ дава се право на Педагогическия съвет да променя точките към показателите в таблицата за оценка на резултатите от труда, като се отчита спецификата на съответните детска градина, училище или обслужващо звено. Могат да бъдат променяни до 20% от точките за всеки показател;
б/ седем месечния срок, който е минимално условие за получаване на диференцираното заплащане се променя на шест месеца;
в/ в училища, детски градини и обслужващи звена с педагогически персонал над 10 души Педагогическият съвет избира, както броя и членовете на комисията, така и нейния председател;
г/ създават се условия за възражение от учителя, който не е съгласен с оценката предоставена му от комисията в оценъчната карта;
д/ определя се краен срок за изплащане на диференцираното заплащане – до 30 октомври.
Реализираните промени в Наредба 1 се изготвиха след няколко месечна работа на работна група, в която участваха представители на всички социални партньори в системата на средното образование.
Нереализираните предложения на социалните партньори, т. е. тези, които не получиха пълен консенсус, ще се поставят отново на обсъждане в преговорите за актуализиране на КТД за системата на народната просвета. 

